钦定古今图书集成/明伦汇编/氏族典/第147卷 > 孙行友
## 钦定古今图书集成/明伦汇编/氏族典/第147卷 > 孙行友

按《宋史孙行友传》：“行友，莫州清苑人，世业农。初，定州
西有狼山堡，边人赖之以避寇。有尼姓孙氏，名深意，
有术惑众。及尼坐亡，行友神其事，因以其术燃香灯，
聚民渐众。晋少帝以孙方谏为边界游奕使，行友副
之。契丹陷中原，归命于汉，授易州刺史。及周祖受命，
以行友为定州留后，显德初，正授节钺。世宗自河东”
还，加检校太傅。宋初，加同平章事。狼山佛舍妖妄愈
甚，众趋之不可禁。行友不自安，屡表乞解官归山，诏
不允。建隆二年，乃徙其帑廪，召集丁壮，缮治兵甲，欲
还狼山以自固。兵马都监乐继能密表其事，太祖遣
阁门副使武怀节驰骑会镇、赵之兵，称“巡边”，直入其
城，令举族赴阙。行友仓皇应命，下诏切责，削夺官爵。
未几，以郊祀恩，起为右龙武军将军。乾德二年，迁右
监门卫大将军，又改左龙武军大将军。太平兴国六
年，卒，年八十。赠左卫上将军。